PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/FV/R/2/082	Bratislava 07. máj 2003

	Rada Protimonopolného úradu Slovenskej republiky, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. na základe rozkladu podaného podnikateľom Heineken Slovensko, a.s., Štefánikova 79, 949 01 Nitra, podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov

zamieta

rozklad podnikateľa Heineken Slovensko, a.s., Štefánikova 79, 949 01 Nitra doručený úradu dňa 12.11.2002, list č. 6481/2002 voči rozhodnutiu Protimonopolného úradu Slovenskej republiky, odboru koncentrácií č. 2002/FV/3/1/231 z  28.10.2002, ktorým bolo rozhodnuté vo veci koncentrácie podnikateľov Heineken Slovensko, a.s., Štefánikova 79,    949 01 Nitra a  Ledos Nápoje, s.r.o., Kpt. Nálepku 1, 934 01 Levice a toto rozhodnutie potvrdzuje.

Odôvodnenie:

Dňa 28.10.2002 vydal Protimonopolný úrad Slovenskej republiky, odbor koncentrácií (ďalej len „úrad“) rozhodnutie č. 2002/FV/3/1/231, ktorým rozhodol o tom, že koncentráciu, ktorá vznikla podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“), spočívajúcu v získaní nepriamej kontroly podnikateľa Heineken Slovensko, a.s., Štefánikova 79, 949 01 Nitra (ďalej len „Heineken Slovensko, a.s.“) prostredníctvom podnikateľa SDC, spol. s r.o., Štefánikova 79, 949 01 Nitra (ďalej len „SDC, s.r.o.“) nad podnikateľom Ledos Nápoje, s.r.o., Kpt. Nálepku 1, 934 01 Levice (ďalej len „Ledos Nápoje, s.r.o.“) podľa § 12 ods. 3 zákona zakazuje. 

Predmetná koncentrácia vznikla uzatvorením Zmluvy o prevode časti obchodného podielu uzatvorenej dňa 15.04.2002 medzi Jánom Dióšom, spoločníkom podnikateľa Ledos Nápoje, s.r.o. a podnikateľom SDC, s.r.o., Zmluvy o prevode časti obchodného podielu uzatvorenej dňa 15.04.2002 medzi Ing. Imrichom Červenkom, spoločníkom podnikateľa Ledos Nápoje, s.r.o a podnikateľom SDC, s.r.o., Zmluvy o prevode časti obchodného podielu uzatvorenej dňa 15.04.2002 medzi Jánom Kolčárom, spoločníkom podnikateľa Ledos Nápoje, s.r.o. a podnikateľom SDC, s.r.o., Zmluvy o prevode časti obchodného podielu uzatvorenej dňa 15.04.2002 medzi Ing. Emilom Macákom, spoločníkom podnikateľa Ledos Nápoje, s.r.o. a podnikateľom SDC, s.r.o.. Na základe predmetných zmlúv podnikateľ Heineken Slovensko, a.s. prostredníctvom podnikateľa SDC, s.r.o. nadobudol obchodný podiel predstavujúci 67 % na základnom imaní podnikateľa Ledos Nápoje, s.r.o..

	Dňa 12.11.2002 bol úradu doručený v zákonnej lehote rozklad (list č. 6481/2002) podnikateľa Heineken Slovensko, a.s. prostredníctvom povereného zástupcu Mgr. Ladislava Polomu, vedúceho právneho oddelenia, v ktorom boli namietané najmä uvedené skutočnosti: 

1. „.....v odôvodnení rozhodnutia chýba dostatočné zdôvodnenie skutočnosti, prečo úrad pristúpil k zákazu predmetnej koncentrácie podľa ust. § 12 ods. 3 zákona, nie sú dostatočne zhodnotené prekážky efektívnej súťaže, ktoré by potenciálne predmetnou koncentráciou vznikli (dopad na dodávateľov, odberateľov a konečných spotrebiteľov). Rovnako úrad v rozhodnutí.....nedostatočne odôvodnil a identifikoval jednotlivé dôkazy a skutočnosti.....neobstojí tvrdenie úradu, že takýmito dôkazmi disponuje, nachádzajú sa v spise ale nakoľko tvoria predmet obchodného tajomstva ich neuvádza....“

2. „....Úrad takisto nedostatočne analyzoval ním zadefinované relevantné trhy, pričom sme toho názoru, že v prípade ak úrad zadefinuje viac ako jeden relevantný trh je potrebné, aby ekonomickú analýzu ako i postavenie podnikateľov na týchto relevantných trhoch posudzoval pre každý trh samostatne....Úrad sa vo svojom rozhodnutí obmedzil len na tvrdenie, že predmetná koncentrácia vytvára dominantné postavenie podnikateľa Heineken Slovensko, a.s., ktorého dôsledkom môžu byť významné prekážky efektívnej súťaže na relevantnom trhu veľkoobchodnej distribúcie piva do HORECA. Úrad sa však vôbec nezaoberal analýzou postavenia podnikateľov Heineken Slovensko, a.s. a Ledos Nápoje, s.r.o. (ako aj iných podnikateľov) na relevantnom trhu pred eventuálnym vznikom predmetnej koncentrácie. Úrad opomenul už pri analyzovaní relevantných trhov stanoviť, či na týchto trhoch mal niektorý z podnikateľov dominantné postavenie už pred koncentráciou....“

3. „...ďalšou námietkou je podľa nás nesprávne určenie jedného z relevantných trhov zo strany úradu, resp. jeho správne určenie ako trhu veľkoobchodnej distribúcie do HORECA ale jeho nesprávne posúdenie, z hľadiska priestorového a tovarového, kde sa úrad zaoberá len distribúciou piva do HORECA v regióne okresov Levice, Nové Zámky a Zlaté Moravce. Pritom vieme, že každý veľkoobchodník sa zaoberá distribúciou celej škály tovarov a služieb, pričom pivo je len jedným z nich....Pokiaľ úrad odôvodňuje priestorové ohraničenie relevantného trhu skutočnosťou, že distribúcia je ekonomicky únosná do vzdialenosti 50 km, zabudol tu analyzovať fakt, či podnikateľ Heineken Slovensko, a.s. má možnosť správať sa pri určovaní svojej cenovej politiky odlišne vo vyššie uvedenom regióne a odlišne na zostávajúcej časti územia SR....“

4. „...Podľa nášho názoru by úrad mal brať do úvahy aj stanovisko podnikateľa Pivovar Šariš, a.s., ktorý nepredpokladá, že predmetná koncentrácia by mala významnejší vplyv na jeho distribúciu na relevantnom trhu....Sme toho názoru, že tiež reakcie oslovených veľkoobchodníkov, pôsobiacich na relevantnom trhu, sú v prevažnej miere pozitívne. Ich námietky je možné zhrnúť ako obavu, že Heineken bude svoje výrobky umiestňovať do HORECA výlučne cez Ledos Nápoje.....Heineken Slovensko, a.s. aj po schválení predmetnej koncentrácie má v úmysle pokračovať v distribúcii svojich výrobkov na relevantnom trhu do HORECA aj cez iných veľkoobchodníkov ako Ledos Nápoje....“

5. „....Úrad sa mal podľa nášho názoru zaoberať aj dokazovaním, aké zmluvné vzťahy existujú medzi výrobcom a distribútorom piva na relevantnom trhu a najmä tým na akú dobu sú uzatvorené....“

6. „....Sme toho názoru, že ak úrad mal možnosť....obstarať si potrebné podklady pre rozhodnutie, ktorými by nahradil viac ako diskutabilné prognózy ďalšieho vývoja na relevantnom trhu, mal tak učiniť....“

7. „....Pokiaľ úrad v predmetnom rozhodnutí tvrdí, že predmetná koncentrácia vytvára dominantné postavenie podnikateľa Heineken Slovensko, a.s., ktorého dôsledkom môžu byť významné prekážky efektívnej súťaže na relevantnom trhu veľkoobchodnej distribúcie piva do HORECA, máme za to, že úrad je povinný v rozhodnutí bližšie identifikovať, špecifikovať a analyzovať takéto významné prekážky efektívnej súťaže....“

8. „....Ak sa úrad v rozhodnutí vôbec nezaoberal možnosťou vyslovenia súhlasu s predmetnou koncentráciou....., mal sa zaoberať možnosťou vysloviť súhlas s predmetnou koncentráciou v zmysle ust. § 12 ods. 2....zaoberať sa možnosťou viazať súhlas s koncentráciou na...podmienky uložené v rozhodnutí...“

Rada Protimonopolného úradu Slovenskej republiky (ďalej len „Rada úradu“) ako orgán príslušný na konanie podľa § 18 ods. 1 zákona preskúmala rozkladom napadnuté rozhodnutie v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov.

1. Koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona

	Rada úradu dospela k názoru, že prvostupňový orgán správne zhodnotil, že na základe zmlúv o prevode časti obchodného podielu uzatvorených medzi spoločníkmi podnikateľa Ledos Nápoje, s.r.o. a 100 % dcérskou spoločnosťou podnikateľa Heineken Slovensko, a.s. –podnikateľom SDC, s.r.o. došlo ku koncentrácii podľa § 9 ods. 1 písm. b) zákona. 

	Účastníkmi tejto koncentrácie sú podnikateľ Heineken Slovensko, a.s. ako nadobúdateľ nepriamej kontroly a podnikateľ Ledos Nápoje, s.r.o. ako subjekt, nad ktorým je kontrola nadobúdaná. Prvostupňový orgán správne zhodnotil, že 67 % - ný podiel spoločnosti SDC, s.r.o. na základnom imaní podnikateľa Ledos Nápoje, s.r.o. umožňuje podnikateľovi Heineken Slovensko, a.s. vykonávať rozhodujúci vplyv na činnosť podnikateľa Ledos Nápoje, s.r.o. a rozhodovať o strategických otázkach spoločnosti.

2. Koncentrácia podlieha kontrole úradu podľa § 10 ods. 1 zákona

	Prvostupňový orgán správne zhodnotil skutkový stav, keď zistil, že predmetná koncentrácia podlieha kontrole úradu podľa § 10 ods. 1 písm. b) zákona.

	Pri posudzovaní, či predmetná koncentrácia podlieha kontrole úradu prvostupňový orgán vymedzil nasledovné relevantné trhy: 

1.	relevantný trh výroby a predaja sladu, geograficky vymedzený územím Slovenskej republiky,
2.	relevantný trh výroby a predaja piva, geograficky vymedzený územím Slovenskej republiky.

V  prípade prvého zadefinovaného relevantného trhu prvostupňový orgán konštatoval, že na ňom pôsobí len jeden z účastníkov koncentrácie, a to podnikateľ Heineken Slovensko, a.s., ktorého podiel predstavuje 22 %.

	Na druhom relevantnom trhu preveril úrad postavenie podnikateľa Heineken Slovensko, a.s., pričom podnikateľ Ledos Nápoje, s.r.o. na tomto trhu nepôsobí. Podnikateľ Heineken Slovensko, a.s. má na takto zadefinovanom relevantnom trhu 41,7 % - ný podiel, to znamená, že koncentrácia podlieha kontrole úradu podľa § 10 ods. 1 písm. b) zákona.

	Rada úradu konštatuje, že pri určení podielu podnikateľa Heineken Slovensko, a.s. na oboch vyššie uvedených relevantných trhoch prvostupňový orgán vychádzal z dostatočne zisteného skutkového stavu.

Analýza relevantných trhov

	Nakoľko ide o koncentráciu vertikálnu, prvostupňový orgán vo svojom rozhodnutí analyzoval jednak relevantný trh, na ktorom pôsobí podnikateľ Heineken Slovensko, a.s., ako aj  relevantný trh, na ktorom pôsobí  podnikateľ Ledos Nápoje, s.r.o..

	Podnikateľ Heineken Slovensko, a.s. pôsobí na relevantnom trhu výroby a predaja sladu na území SR a na relevantnom trhu výroby a predaja piva na území SR.

Relevantný trh výroby a predaja sladu úrad považoval za trh, na ktorom nedochádza k vertikálnej integrácii a rovnako za trh, ktorý s ohľadom na posudzovanú koncentráciu nie je podstatným trhom. S týmto názorom sa Rada úradu stotožňuje.

Analýza relevantného trhu výroby a predaja piva

	Úrad vo svojom rozhodnutí posudzoval postavenie podnikateľa Heineken Slovensko, a.s. na trhu výroby a predaja piva, ktorý bol vymedzený územím Slovenskej republiky. 

	Prvostupňový orgán v konaní vykonal rozsiahlu analýzu uvedeného trhu a následne jej závery popísal v odôvodnení prvostupňového rozhodnutia. S uvedenými závermi sa Rada úradu v plnom rozsahu stotožňuje.

	Prvostupňový orgán konštatoval, že na uvedenom relevantnom trhu pôsobí v súčasnosti niekoľko výrobcov piva, a to podnikatelia Heineken Slovensko, a.s. (pivo vyrába v štyroch pivovaroch- Hurbanovo, Nitra, Martin, Rimavská Sobota), podnikateľ Pivovar Šariš, a.s., Veľký Krtíš, spoločnosť TOPVAR, a.s., Topoľčany, podnikateľ Eduard Rada, a.s., Pivovar STEIGER Vyhne, podnikateľ Pivovar Tatran, a.s., Poprad, spoločnosť Pivovar Stein a.s., Bratislava, podnikateľ Pivovar Urpín BB, s.r.o., Slovenská Ľupča, spoločnosť Pivovar Popper, s.r.o. Bytča a podnikateľ Esperia, a.s., Trnava.
	Z údajov, ktoré prvostupňový orgán obdržal od podnikateľa Heineken Slovensko, a.s. (list č. 2051/2002 zo dňa 22.04.2002) a ktoré boli potvrdené na základe údajov predložených Slovenským združením výrobcov piva a sladu (list č. 4158/2002 zo dňa 24.07.2002) vyplýva, že vedúce postavenie na relevantnom trhu výroby a predaja piva má podnikateľ Heineken Slovensko, a.s. so 41,7 % -ným podielom na relevantnom trhu. Medzi jeho najväčších konkurentov patrí podnikateľ Pivovar Šariš, a.s. s  21,9 % -ným podielom na relevantnom trhu a pivovar TOPVAR, a.s. s 13 % -ným trhovým podielom (podiely sú uvedené k obdobiu 31.12.2001).

Analýza relevantného trhu veľkoobchodnej distribúcie piva do HORECA

Vo vzťahu k podnikateľovi Ledos Nápoje, s.r.o. úrad zadefinoval relevantný trh veľkoobchodnej distribúcie piva do zariadení hotelov, kaviarní a reštaurácií („ďalej len „HORECA“) v regióne miest Levice, Zlaté Moravce a Nové Zámky.

Prvostupňový orgán počas konania zistil, že výrobcovia piva vyrábajú pivo sudové a  fľaškové v pomere 45 % ku 55 %. Dodávky sudového piva do HORECA predstavujú 80 % - 95 % z celkového objemu dodaného piva (vyjadrenie zástupcu podnikateľa ECOBEN, spoločnosť s ručením obmedzeným a podnikateľa Heineken Slovensko, a.s. na ústnom prejednávaní zo dňa 04.07.2002 ku konaniu vo veci koncentrácie podnikateľov Heineken Slovensko, a.s. a ECOBEN, spoločnosť s ručením obmedzeným, Bratislava).

Fľaškové pivo sa k spotrebiteľom dostáva najmä prostredníctvo maloobchodných predajní. 

	Úrad sa v prvom rade zameral na preverenie, či distribúcia piva do maloobchodných predajní je zhodným alebo vzájomne zastupiteľným tovarom s distribúciou piva do HORECA a  dospel k  záveru, že oba spôsoby distribúcie predstavujú samostatné trhy, a to s ohľadom na rozdielne kvalitatívne a kvantitatívne požiadavky na distribúciu. 

Rovnako úrad pri zadefinovaní uvedeného relevantného trhu vychádzal i  zo skutočnosti, že podnikateľ Ledos Nápoje, s.r.o. pôsobí ako veľkoobchodný distribútor piva najmä do HORECA a maloobchodné predajne zásobuje len v minimálnom rozsahu. S ohľadom na skutočnosť, že distribúcia piva je nosnou činnosťou, ktorá generuje obrat podnikateľa Ledos Nápoje, s.r.o. a jednotlivých distribútorov do HORECA, je relevantný trh zadefinovaný práve ako veľkoobchodná distribúcia piva, t.j. nie iných tovarov.

Napriek skutočnosti, že podnikateľ Heineken Slovensko, a.s. spochybnil zadefinovanie relevantného trhu veľkoobchodnej distribúcie piva do HORECA z geografického hľadiska, Rada úradu sa stotožňuje s  názorom prvostupňového orgánu, ktorý bol počas konania potvrdený i výpoveďou účastníka koncentrácie – podnikateľa Ledos Nápoje, s.r.o. na ústnom prejednávaní uskutočnenom na úrade dňa 04.07.2002. Prvostupňový orgán, ako i Rada úradu sa stotožnili v  názore, že rozhodujúcou vzdialenosťou pre distribuovanie piva do HORECA je vzdialenosť, ktorá pokrýva územie 50 km od veľkoobchodného skladu, v ktorej je ekonomicky efektívne distribúciu piva uskutočňovať. Samotný podnikateľ Ledos Nápoje, s.r.o. disponuje skladom umiestneným v  Leviciach. Vzdialenosť 50 km od uvedeného skladu zasahuje nielen lokalitu miest Zlaté Moravce a Nové Zámky, ale do tohto okruhu spadá i oblasť iných miest, a to napríklad Žiar nad Hronom, Banská Štiavnica, Krupina, Nitra, Žarnovica. 

S ohľadom na skutočnosť, že geografické vymedzenie relevantného trhu vykazovalo nepresnosť tým, že selektovalo len určitú oblasť, Rada úradu toto vymedzenie spresnila tak, že relevantným geografickým územím pre produktový relevantný trh veľkoobchodnej distribúcie piva do HORECA je územie vo vzdialenosti 50 km od Levíc, zahŕňajúce oblasť najmä nasledovných miest: Levice, Zlaté Moravce, Nové Zámky, Žiar nad Hronom, Banská Štiavnica, Krupina, Nitra, Žarnovica.

Nakoľko podľa názoru Rady úradu prvostupňový orgán vo svojom rozhodnutí nedostatočne analyzoval stav konkurenčného prostredia na relevantnom trhu veľkoobchodnej distribúcie piva do HORECA, odvolací orgán sa zameral na popísanie tejto situácie.

Na geograficky vymedzené územie distribuovali svoje pivo do HORECA nasledovní výrobcovia piva: podnikateľ Heineken Slovensko, a.s., podnikateľ TOPVAR, a.s., podnikateľ Eduard Rada, a.s., Pivovar STEIGER Vyhne, Pivovar Šariš, a.s. a podnikateľ Esperia, a.s., Trnava. 

1. Distribúcia piva podnikateľa Heineken Slovensko, a.s.

Spôsob distribúcie piva všeobecne:

Podnikateľ Heineken Slovensko, a.s. ním vyrobené alebo dovezené pivo dodáva do maloobchodných predajní,  ako aj veľkoobchodným distribútorom, prostredníctvom 6 distribučných skladov ako priame dodávky. Za priame dodávky sa považujú aj priame dodávky realizované cez nezávislých prepravcov, ktorí zabezpečujú pre podnikateľa Heineken Slovensko, a.s. len prepravné služby. Dodávky zo svojich distribučných skladov do HORECA realizuje len v minimálnom rozsahu, pričom takýto spôsob dodávok má klesajúcu tendenciu a nie je uskutočňovaný zo všetkých distribučných skladov (na základe vyjadrenia podnikateľa Heineken Slovensko, a.s. na ústnom pojednávaní dňa 04.07.2002).

Distribúcia piva do HORECA

Podnikateľ Heineken Slovensko, a.s. umiestňuje pivo do HORECA prostredníctvom veľkoobchodných spoločností na základe zmluvných vzťahov, spolupracuje so 160 veľkoobchodníkmi, z ktorých takmer všetky majú regionálnu pôsobnosť. 

Vo vymedzenom  regióne podnikateľ Heineken Slovensko, a.s. distribuoval pivo do zariadení HORECA i prostredníctvom depa v Hurbanove a depa v Nitre – v  Lužiankach (list č. 7586/2002 zo dňa 20.12.2002).

V definovanom regióne podnikateľ Heineken Slovensko, a.s. spolupracoval s ôsmimi významnejšími veľkoobchodnými spoločnosťami, medzi ktoré patria podnikatelia Ledos Nápoje, s.r.o., Jozef Maďar – BIG TRADE, Banská Štiavnica, INTER – S spol. s r.o., Nové Zámky, Bažant, s.r.o., Šahy, Ing. Dušan Bečica, Nitra, Ing. Jozef Husárik, Nitra, KNOW HOW –PEPE, spol. s r.o., Veľké Túrovce, Horné Túrovce, BEŇUS spol. s r.o., Levice.

Ledos Nápoje, s.r.o.

Uvedený podnikateľ má jeden sklad, ktorý je umiestnený v Leviciach. Z jeho vyjadrenia (list č. 6771/2002 zo dňa 22.11.2002) vyplýva, že podiel distribúcie piva na celkovom objeme distribuovaných tovarov do HORECA predstavuje za roky 1999 až 2002 v priemere 78 %. Z celkového objemu ním distribuovaného piva prevažnú časť tvoria značky piva z  portfólia podnikateľa Heineken Slovensko, a.s.. Z predložených údajov vyplýva, že podiel piva vyrobeného, resp. dovezeného spoločnosťou Heineken Slovensko, a.s. na dodávkach piva do HORECA predstavoval v sledovanom období, t.j. v rokoch 1999 až 2001 v priemere 46 %. 

Jozef Maďar – BIG TRADE, Banská Štiavnica 

Uvedený podnikateľ v liste č. 4668/2002 zo dňa 20.08.2002 uviedol, že disponuje skladom, ktorý sa nachádza v Hliníku nad Hronom. Z celkového objemu ním ditribuovaných tovarov do HORECA pivo predstavovalo približne 70 % - ný podiel. Podľa vyjadrenia uvedeného podnikateľa, tento obchoduje so všetkými značkami piva, pričom pivo vyrobené, resp. dovezené spoločnosťou Heineken Slovensko, a.s. tvorí [.....] podiel z celkového objemu ním distribuovaného piva do HORECA (list č. 5815/2002 zo dňa 11.10.2002). Do vymedzeného regiónu vstúpil podnikateľ Jozef Maďar – BIG TRADE, Banská Štiavnica v roku 2002. 

INTER – S spol. s r.o., Nové Zámky

Z podkladov doručených úradu (list č. 5927/2002 zo dňa 15.10.2002, list č. 7111/2002 zo dňa 03.12.2002) vyplýva, že objem predaja piva do HORECA predstavuje [.....] na celkovom objeme predaného tovaru. Podiel piva značiek Heineken Slovensko, a.s. predstavoval v období rokov 1999 až 2001 viac ako [.....].

Bažant, s.r.o., Šahy

V liste, ktorý bol úradu doručený dňa 03.01.2002, evidovaný pod číslom 29/2003 podnikateľ Bažant, s.r.o. uviedol, že z celkového ním distribuovaného sortimentu do HORECA 80 %- ný podiel tvoria dodávky piva. Z uskutočnených dodávok piva dodávky do zariadení HORECA v regióne Levice, Zlaté Moravce a Nové Zámky tvoria približne 50 %. Z predložených podkladov vyplýva, že podnikateľ Bažant, s.r.o. v roku 1999 až v roku 2001 rozdistribuoval v priemere 12 000 hl piva ročne, t.j. dodávky do HORECA vo vymedzenom regióne tvoria približne 6000 hl piva ročne. Pivo podnikateľa Heineken Slovensko, a.s. na uvedených dodávkach sa podieľalo 75%.

Ing. Ivan Bečica, Nitra

Dodávky piva predmetného podnikateľa do zariadení HORECA predstavovali v období od 1999 do 2001 61 % -ný podiel z celkového objemu dodávaných tovarov. Podiel piva podnikateľa Heineken Slovensko, a.s. na dodávkach piva do HORECA bol v rokoch 1999 až 2001 v priemere 90 % (informácie poskytnuté podnikateľom v liste č. 6857/2002 zo dňa 25.11.2002 a v liste č. 7062/2002 z 02.12.2002). 

Ing. Jozef Husárik, Nitra

Tento podnikateľ disponuje skladom situovaným v okrese Nitra. Dodávky piva do HORECA predstavujú za sledované obdobie rokov 1999 – 2001 [.....] z celkového množstva ním dodávaných tovarov, pričom podiel piva podnikateľa Heineken Slovensko, a.s. za obdobie 1999 až 2001 predstavuje v priemere [.....] (údaje boli poskytnuté podnikateľom Ing. Jozef Husárik, Nitra v liste č. 6846/2002 zo dňa 27.11.2002).
KNOW HOW –PEPE, spol. s r.o., Veľké Túrovce, Horné Túrovce

Podiel piva na celkovo distribuovanom tovare v roku 2001 bol 66 %, z toho pivo podnikateľa Heineken Slovensko, a.s. predstavovalo 45 % (list č. 6899/2002 zo dňa 28.11.2002). 

BEŇUŠ spol. s r.o., Levice

Vo svojom liste zo dňa 03.12.2002, ktorý bol zaevidovaný úradom pod č. 7092/2002 uviedol informácie, z ktorých vyplýva, že tento podnikateľ z celkového objemu piva dodaného do HORECA dodávky piva podnikateľa Heineken Slovensko, a.s. tvoria [.....].

2. Distribúcia piva podnikateľa Pivovar Šariš, a.s.

Pivovar Šariš, a.s. ako jeden z konkurentov podnikateľa Heineken Slovensko, a.s. vo vymedzenom regióne spolupracoval s týmito veľkoobchodnými distribútormi: [.................] (list č. 3752/2002 zo dňa 08.07.2002).

3. Distribúcia piva podnikateľa TOPVAR, a.s.

Spoločnosť TOPVAR, a.s. umiestňuje svoju produkciu piva prostredníctvom nasledovných veľkoobchodných distribútorov: [................] (list 3787/2002 z 09.07.2002).

4. Eduard Rada, a.s. Pivovar STEIGER, Vyhne

Výrobca piva Eduard Rada, a.s. podľa vyjadrení v liste č. 5888/2002 zo dňa 15.10.2002, na uvedenom území uskutočňuje dodávky prostredníctvom len jedného veľkoobchodného distribútora, ktorým je podnikateľ [.............]. 

5. Esperia, a.s., Trnava

	Údaje o spoločnostiach, prostredníctvom ktorých uvedený podnikateľ distribuuje ním vyrobené pivo nie sú známe.

Podľa uvedených údajov v tabuľke č. 1 na relevantnom trhu veľkoobchodnej distribúcie piva do HORECA sa nachádzalo niekoľko ditribútorov, pričom tak, ako vyplýva zo záznamov väčšina sortimentu, ktorý títo distribútori dodávali do HORECA, tvorili dodávky piva. Ôsmi distribútori v regióne distribuovali pivo podnikateľa Heineken Slovensko, a.s., pričom dodávky tohto piva presahovali polovicu dodávok piva dodávaného do HORECA, dokonca u niektorých podnikateľov tieto dodávky predstavovali až 70 % celkových dodávok piva do HORECA.  

Tabuľka č. 1: Najvyznanejší distribútori piva do HORECA

Distribútor	Podiel piva na celkovom
 podiele distribuovaného tovaru 
do HORECA	Podiel piva Heineken Slovensko, a.s.
na distribúcii piva do HORECA	
Ledos, s.r.o.	78 %	46 %	
Jozef Maďar- 
BIG TRADE	70 %	[.....]	
INTER –S spol. s.r.o.	[.....]	[.....]	
Bažant, s.r.o.	80 %	 Približne 50 %	
Ing. Ivan Bečica	61 %	V priemere 90 %	
Ing. Jozef Husárik, Nitra	[.....]	[.....]	
KNOW HOW – PEPE, s.r.o.	66 %	40 %	
Beňuš, s.r.o.	Údaj nie je k dispozícii	[.....]	

Dodávané množstvá piva a počet uzatvorených zmlúv s HORECA

Podnikateľ Heineken Slovensko, a.s.:

Podnikateľ Heineken Slovensko, a.s. v okresoch Nové Zámky, Levice a  Zlaté Moravce mal uzatvorených k 31.12.2001 [.....] zmlúv s HORECA, na základe ktorých bolo kontrahovaných [.....] hektolitrov piva. Ku dňu 30.06.2002 počet uzatvorených zmlúv stúpol na [.....] zmlúv, čo predstavuje [.....] hektolitrov piva (list č. 5139/2002 zo dňa 12.09.2002 a list č. 5315/2002 zo dňa 19.09.2002).

Podnikateľ Pivovar Šariš, a.s.

Podnikateľ Pivovar Šariš, a.s. má vo vymedzenom regióne uzavretých [.....] zmlúv, čo predstavuje objem piva [.....] hektolitrov. Ku dňu 30.06.2002 mal podnikateľ Pivovar Šariš, a.s. uzatvorených [.....] zmlúv, ktorým zodpovedal objem piva [.....] hektolitrov (list č. 4801/2002 zo dňa 26.08.2002).

Podnikateľ TOPVAR, a.s. 

Ďalšou konkurenčnou spoločnosťou pôsobiacou na relevantnom trhu je podnikateľ TOPVAR, a.s., ktorý na vymedzenom geografickom trhu mal uzatvorených ku dňu 31.12.2001 [.....] zmlúv s HORECA, pričom tieto predstavovali objem piva [.....] hektolitrov ročne. Ku dňu 30.06.2002 to bolo [.....] zmlúv s objemom piva [.....] hektolitrov ročne (list č. 4845/2002 zo dňa 28.08.2002). Napriek miernemu nárastu počtu uzatvorených zmlúv so zariadeniami HORECA dochádza k zníženiu objemu zmluvne kontrahovaného piva.

Podnikateľ Eduard Rada, a.s., Pivovar STEIGER, Vyhne

Uvedený podnikateľ v liste č. 4758/2002 zo dňa 23.08.2002 uviedol, že v danom regióne mal s HORECA uzatvorených [.....] zmlúv, čo predstavovalo [.....] hektolitrov piva, pričom k 31.06.2002  to bolo [.....] zmlúv s objemom [.....] hektolitrov piva ročne. 

Podnikateľ Esperia, a.s., Trnava

Podnikateľ Esperia, a.s. uviedol, že ku dňu 31.12.2001 mal v uvedenom regióne (región Levice) uzatvorených [.....] zmlúv, čo predstavovalo 2875 hektolitrov piva a ku dňu 30.06.2002 to bolo [.....] zmlúv, čo predstavovalo 1200 hektolitrov piva (list č. 4761/2002 zo dňa 23.08.2002).

Tabuľka č. 2: Počet uzatvorených zmlúv s HORECA

Pivovar	k 31.12.2001	Objem piva v hl	k 30.06.2002	Objem piva v hl	
Heineken Slovensko, a.s.	[.....]	[.....]	[.....]	[.....]	
Pivovar Šariš, a.s.	[.....]	[.....]	[.....]	[.....]	
TOPVAR, a.s.	[.....]	[.....]	[.....]	[.....]	
Eduard Rada, a.s., 
Pivovar STEIGER, Vyhne	[.....]	[.....]	[.....]	[.....]	
Esperia, a.s.	[.....]	2 875	[.....]	1 200	

	Z predložených podkladov ďalej vyplýva, že jednotliví distribútori piva si pri dodávkach piva do zariadení HORECA konkurovali v cene jednotlivých značiek piva, ako i  v  podmienkach zásobovania, existovala medzi jednotlivými veľkoobchodnými distributórmi piva vnútroznačková i  medziznačková súťaž. Uvedené vyplýva napríklad z odpovede podnikateľa Ranč u Bobiho s.r.o. (list č. 7177/2002 z 05.12.2002), HERMES spol. s r.o. (list č. 7156/2002 zo dňa 09.12.2002), ktorí si vyberali veľkoobchodného dodávateľa podľa predajných cien, šírky tovarového portfólia a možností zásobovania.
	
Do momentu koncentrácie možno považovať predmetný trh ako trh, na ktorom bolo rozvinuté konkurenčné prostredie a pomerne intenzívny konkurenčný tlak vyvíjaný zo strany jednotlivých distribučných spoločností. 

	Rovnako z analýzy vyplýva, že najväčší počet uzatvorených zmlúv s HORECA (viac ako 10 násobok voči ostatným výrobcom piva) v danom regióne mal podnikateľ Heineken Slovensko, a.s., a teda tento umiestňoval do HORECA v danom regióne najväčšie množstvá piva. Postavenie jednotlivých distribútorov v čase pred koncentráciou možno považovať za rovnocenné v uchádzaní sa o možnosť získať dodávky piva podnikateľa Heineken Slovensko, a.s.. Na to, aby mohli jednotliví distribútori existovať v danom regióne a byť konkurencieschopní nevyhnutne potrebujú mať vo svojom portfóliu dodávaných výrobkov i značky piva vyrábaného alebo dodávaného podnikateľom Heineken Slovensko, a.s.. 

Zmeny na relevantnom trhu po uskutočnení koncentrácie a negatívne následky uskutočnenia koncentrácie na relevantný trh veľkoobchodnej distribúcie piva do HORECA v posudzovanom regióne

Predmetná akvizícia predstavuje typ vertikálnej koncentrácie, kde spoločnosť pôsobiaca na úrovni výroby a predaja piva podnikateľ Heineken Slovensko, a.s. získava kontrolu nad inou spoločnosťou – podnikateľom Ledos Nápoje, s.r.o., pôsobiacim na nižšej úrovni vertikálneho reťazca,  a to na trhu veľkoobchodnej distribúcie piva do zariadení HORECA. 

	Nakoľko posudzovaná koncentrácia má dopad na dva relevantné trhy, a to trh veľkoobchodnej distribúcie piva do zariadení HORECA vo vyššie definovanom regióne a trh výroby a predaja piva, úrad sa pri posudzovaní predmetnej ekonomickej transakcie zameral na zhodnotenie možných negatívnych účinkov tejto koncentrácie na konkurenčné prostredie na uvedených relevantných trhoch ovplyvnených koncentráciou a následným možným negatívnym dopadom koncentrácie na spotrebiteľa. Posudzovaná koncentrácia má teda dopad na relevantný trh veľkoobchodnej distribúcie piva do zariadení HORECA, a nepriamo aj na trh výroby a predaja piva. 

Výsledkom predmetnej akvizície je získanie, resp. rozšírenie trhovej sily podnikateľa Heineken Slovensko, a.s. na ďalší stupeň výrobno-predajného reťazca, t.j. na oblasť veľkoobchodnej distribúcie piva do zariadení HORECA, čím sa súčasne nadobudne kontrola nad existujúcim distribučným systémom a logistikou, ktorý bude predstavovať nosný distribučný kanál pre pivo tejto spoločnosti v danom regióne a čo sa spätne môže odraziť na posilnení postavenia spoločnosti Heineken Slovensko, a.s. i v oblasti výroby a predaja piva.  

Z pohľadu nadobúdateľa – podnikateľa Heineken Slovensko, a.s. predmetná koncentrácia sleduje cieľ zlepšenia koordinácie medzi výrobcom piva a nezávislým veľkoobchodným distribútorom, pričom generuje nadobúdateľovi nákladovú efektívnosť, a to najmä znižovaním transakčných nákladov, t.j. nákladov súvisiacich so všetkými ekonomickými transakciami.  

Napriek skutočnosti, že vertikálne koncentrácie môžu mať za následok prokonkurenčné efekty, medzi ktoré patrí okrem iného aj podpora určitých výrobkov, medziznačková konkurencia a pod., je potrebné brať do úvahy i možné negatívne účinky takýchto koncentrácií na konkurenčné prostredie a hospodársku súťaž, t.j. v posudzovanom prípade na relevantnom trhu ovplyvnenom predmetnou akvizíciou, ako napríklad možné  poškodenie, resp. vylúčenie skutočných alebo potenciálnych konkurentov z trhu distribúcie piva do zariadení HORECA, ako aj z trhu výroby a predaja piva s následným negatívnym dopadom na spotrebiteľov.

Nakoľko nosnou aktivitou v portfóliu činností generujúcich obrat jednotlivých distribučných spoločností je predaj piva, stáva sa vysoko rizikovým faktorom redukcia jeho objemu. Túto skutočnosť súčasne umocňuje i fakt, že pivo produkované spoločnosťou Heineken Slovensko, a.s. je v danom regióne pomerne silne zastabilizované a jeho predaj je významný. 

V tejto súvislosti, nakoľko následkom vertikálnej koncentrácie dochádza k eliminácii nezávislého veľkoobchodného distribútora – spoločnosti Ledos Nápoje, s.r.o. je predpoklad, že spoločnosť Heineken Slovensko, a.s. presmeruje svoje dodávky piva na nadobudnutú veľkoobchodnú spoločnosť Ledos Nápoje, s.r.o. s následnou redukciou množstva distribuovaného tovaru – piva prostredníctvom zostávajúcich nezávislých distribučných spoločností. Zostávajúca časť neitegrovaných distribučných kapacít v dôsledku predmetnej redukcie následného umiestňovania len konkurenčných značiek piva spoločnosti Heineken Slovensko, a.s. do zariadení HORECA neudrží svoje pozície na danom relevantnom trhu.

Táto skutočnosť je umocnená existenciou dlhodobých zmluvných vzťahov spoločnosti Heineken Slovensko, a.s. so zariadeniami HORECA a s tým súvisiacou podchytenosťou daného trhu. Nosná časť obratu veľkoobchodných distribučných spoločností je generovaná predajom piva spoločnosti Heineken Slovensko, a.s. (distribútor Jozef Maďar – BIG TRADE, Banská Štiavnica – [.....] z celkového objemu piva distribuovaného do HORECA predstavuje pivo spoločnosti Heineken Slovensko, a.s., INTER – S spol. s.r.o., Nové Zámky [.....], Bažant, s.r.o., Šahy – 75%, Ing. Ivan Bečica, Nitra – 90%, Ing. Jozef Husárik, Nitra – [.....], KNOW HOW – PEPE, spol. s.r.o. – 40%, Ledos Nápoje, s.r.o. - 78%). 

Zvyšné percentá obratu z predaja piva do HORECA u jednotlivých veľkoobchodných distribučných spoločností tvoria konkurenčné spoločnosti podnikateľa Heineken Slovensko, a.s., a to podnikatelia Pivovar Šariš, a.s., TOPVAR, a.s., Eduard Rada, a.s, Pivovar STEIGER, Vyhne a podnikateľ Esperia, a.s., Trnava. 
Vzhľadom na podchytenosť trhu predaja piva prostredníctvom dlhodobých zmluvných vzťahov medzi zariadeniami HORECA a spoločnosťou Heineken Slovensko a.s., v zmysle ktorých sa tieto zariadenia zaväzujú k určitému minimálnemu odberu piva od tohto výrobcu  (ku dňu 30.06.2002 počet uzatvorených zmlúv s  HORECA [.....], čo predstavuje [.....] hl piva) v porovnaní s konkurenčnými pivovarmi: Pivovar Šariš, a.s. [.....] zmlúv/[.....] hl, spoločnosť TOPVAR, a.s. [.....] zmlúv/[.....] hl, spoločnosť Eduard Rada, a.s., pivovar STEIGER, Vyhne [.....] zmlúv/[.....] hl, spoločnosť Esperia, a.s. Trnava [.....] zmlúv/1200 hl) dochádza pomerne k vysokej viazanosti cca 80 %, v dôsledku čoho je nepravdepodobné, že konkurenčné pivovary dokážu v rámci vymedzeného geografického územia zlepšiť svoju prítomnosť na trhu výraznejším nárastom objemu predaného piva do zariadení  HORECA a tým následne zabezpečiť primeranú úroveň konkurencieschopnosti zostávajúcich nezávislých distribučných spoločností.

Konkurenčné spoločnosti podnikateľa Heineken Slovensko, a.s. – ostatní výrobcovia a predajcovia piva si nedokážu vybudovať, resp. vzhľadom na existujúce podmienky na danom relevantnom trhu ani nie je pre nich efektívne vybudovanie vlastného distribučného kanálu, čo sa prejaví na posilnení pozície podnikateľa Heineken Slovensko, a.s.. Zostávajúce nezávislé veľkoobchodné distribučné spoločnosti pri distribúcii piva najmä, resp. výlučne konkurenčných značiek spoločnosti Heineken Slovensko, a.s. do zariadení HORECA v danom regióne, kde značky piva Heineken Slovensko, a.s. sú silne zastabilizované, neudržia svoje pozície na trhu a budú nútení z trhu v dôsledku ekonomických problémov odísť, čo bude mať pre ostatných výrobcov piva za následok uzavretie prístupu do tohto regiónu.

Aj v prípade možného pokračovania dodávok piva spoločnosťou Heineken Slovensko, a.s. do zostávajúcich neintegrovaných veľkoobchodných distribučných spoločností v danom regióne, pri zvýšení ich cenovej úrovne, dané spoločnosti vzhľadom na zmluvnú podchytenosť zariadení HORECA podnikateľom Heineken Slovensko, a.s. nemajú možnosť preorientovania sa na alternatívne zdroje dodávok mimo dodávok už prítomných konkurenčných výrobcov piva a tak reagovať na prípadný cenový nárast piva spoločnosti Heineken Slovensko, a.s.. Vzťah cenového nárastu vstupu - dodávok piva podnikateľa Heineken Slovensko, a.s. do zostávajúcich distribučných spoločností a nárastu variabilných nákladov týchto spoločností je priamoúmerný z dôvodu vysokého percentuálneho podielu piva spoločnosti Heineken Slovensko, a.s. na celkovom obrate týchto spoločností, čo bude mať za následok, že po koncentrácii podnikateľ Heineken Slovensko, a.s. prítomný na trhu veľkoobchodnej distribúciie piva bude mať možnosť vo významnej miere ovplyvňovať náklady svojich konkurentov - zostávajúcich distribučných spoločností. V dôsledku stratégie zvyšovania nákladov svojim konkurentom, účtovaním vyšších cien piva podnikateľom Heineken Slovensko, a.s. zostávajúcim distribútorom, sa vyššie vstupné náklady týchto distribútorov môžu preniesť do vyšších predajných cien v rámci dodávok do zariadení HORECA a tým následne aj do cien piva pre konečných spotrebiteľov. V tejto súvislosti sa aj zariadenia HORECA budú nútené správať efektívne a orientovať sa na najvýhodnejšie ponuky dodávok, ktoré bude bezkonkurenčne ponúkať práve podnikateľ Heineken Slovensko, a.s. prostredníctvom svojej distribučnej spoločnosti. Súčasne v prípade pokračovania dodávok piva podnikateľom Heineken Slovensko, a.s. do zariadení HORECA prostredníctvom zostávajúcich nezávislých distribučných spoločností je potrebné brať do úvahy i používané nástroje obchodnej politiky a najmä následky používania rabatovej politiky tejto spoločnosti, v zmysle ktorej sa zmluvne stanovujú bonusy v závislosti od odobratých objemových množstiev piva dodávaného touto spoločnosťou, formy úhrady dodávok vrátane rôznych marketingových aktivít (reklamné poháre, obrusy, dáždniky a pod.). Podnikateľ Heineken Slovensko, a.s. po posudzovanej akvizícii bude vysoko motivovaný umiestňovaním dodávok piva prostredníctvom vlastnej distribučnej spoločnosti, čo sa odrazí na rabatovej politike prípadných dodávok prostredníctvom neintegrovaných distribútorov, prerozdeľovaní propagačného, reklamného a spotrebného materiálu v prospech vlastnej spoločnosti. Úspory z rozsahu vyplývajúce z prirodzenej stratégie spoločnosti Heineken Slovensko, a.s. pri distribúcii piva do zariadení HORECA prostredníctvom vlastného distribučného kanálu sa prejavia vo väčšej ziskovosti a efektívnosti spoločnosti a vytvorení prirodzeného potenciálu pre ešte razantnejšie presadenie sa na relevantnom trhu. Uvedené závery boli potvrdené i reakciami oslovených subjektov.

Spoločnosť Ledos Nápoje, s.r.o. ako vertikálne integrovaná spoločnosť v tejto súvislosti bude disponovať pred svojimi konkurentmi významnými konkurenčnými výhodami vyplývajúcimi z úspor z rozsahu, väčšej podpory predaja zo strany spoločnosti Heineken Slovensko, a.s. vrátane rabatovej politiky, čo výrazne sťaží pozíciu ostatných veľkoobchodných distribútorov na relevantnom trhu.

Posudzovaná vertikálna koncentrácia povedie k eliminácii konkurenčného výstupu v rámci veľkoobchodnej distribúcie piva v danom relevantnom trhu zanechávajúc malú a neatraktívnu časť neintegrovaných kapacít so značne obtiažnymi podmienkami pre udržanie sa na trhu a negatívne ovplyvní, resp. zmení štruktúru trhu tým, že sa vytvorí dominantné postavenie podnikateľa Heineken Slovensko, a.s. na relevantnom trhu veľkoobchodnej distribúcie piva do HORECA. Vytvorená štruktúra relevantného trhu bude charakteristická vysokým stupňom koncentrovanosti, čo v danom prípade bude predstavovať signifikantnú bariéru vstupu na daný relevantný trh.

Z pohľadu potenciálnej konkurencie spoločnosti Heineken Slovensko, a.s. vzhľadom na previazanosť trhu výroby a predaja piva s trhom veľkoobchodnej distribúcie piva do HORECA je v danom prípade nevyhnutná efektívna prítomnosť súčasne na oboch trhoch, čo je vzhľadom na potrebu vysokých investičných nákladov a charakter daného relevantného trhu vysokým rizikom. 

	Záverom možno konštatovať, že vzhľadom na skutočnosti 

a)	podnikateľ Heineken Slovensko, a.s. má vedúce postavenie na relevantnom trhu výroby a predaja piva v Slovenskej republike s trhovým podielom 41,7%,
b)	vysoký stupeň viazanosti predaja piva cca 80% do zariadení HORECA vyplývajúci z dlhodobých zmluvných vzťahov v danom regióne predstavuje vysokú bariéru vstupu na relevantný trh, 
c)	 vytvorenie  vertikálnej integrácie výrobcu piva s veľkoobchodným distribútorom na danom relevantnom trhu komparatívnou výhodou, ktorej je etablovaný distribučný systém (vytvorená vertikálna integrácia bude jediná na danom relevantnom trhu),
d)	 predpokladané presmerovanie dodávok piva v rámci regiónu cez vlastnú, koncentráciou nadobudnutú spoločnosť Ledos Nápoje, s.r.o. a  následnú elimináciu vnútroznačkovej konkurencie doposiaľ existujúcu formou distribúcie piva tejto spoločnosti takmer výlučne prostredníctvom nezávislých veľkoobchodných distribútorov, 
e)	vysokú regionálnu závislosť veľkodistribútorov od spoločnosti Heineken Slovensko, a.s.,
f)	absenciu rovnocennej náhrady výpadku piva spoločnosti Heineken Slovensko, a.s. pivom konkurenčných výrobcov z dôvodu vysokej podchytenosti trhu týmto podnikateľom,
g)	s ohľadom na následný výrazný negatívny dopad na zostávajúcich veľkoobchodných distribútorov efektom, ktorého bude ich odchod z relevantného trhu, čím dôjde k strate jediného možného distribučného kanálu konkurenčných spoločností podnikateľa Heineken Slovensko, a.s. z dôvodu neefektívnosti budovania vlastných distribučných kanálov, čo sa prejaví na uzatvorení daného regionálneho trhu pre ostatných výrobcov piva a negatívne ovplyvní štruktúru relevantného trhu s následným posilnením pozície  spoločnosti Heineken Slovensko, a.s. na trhu výroby a predaja piva v regióne,

posudzovaná ekonomická transakcia vytvorí dominantné postavenie podnikateľa Heineken Slovensko, a.s. na trhu veľkoobchodnej distribúcie piva do zariadení HORECA vo vymedzenom  regióne, dôsledkom ktorého môžu byť významné prekážky efektívnej súťaže na príslušnom relevantnom trhu.

Medzi významné prekážky efektívnej súťaže patrí skutočnosť, že následkom dominantného postavenia podnikateľa Heineken Slovensko, a.s. a  konkurenčných výhod z neho plynúcich ostatní distribútori na relevantnom trhu veľkoobchodných dodávok piva do zariadení HORECA si neudržia svoje pozície na trhu a budú nútení v dôsledku ekonomických problémov (nemožnosť zabezpečenia dodávok požadovaných značiek piva, neschopnosť konkurovať v cene) z trhu odísť, čím dôjde k obmedzeniu a i neskoršiemu  vylúčeniu vnútroznačkovej súťaže. 

Vzhľadom na skutočnosť, že podnikateľ Heineken Slovensko, a.s. v podstate získava kontrolu nad distribučným systémom dodávok piva do zariadení HORECA a v zmysle vyššie uvedených dôvodov i na predmetný fakt, že dôjde k vytlačeniu zostávajúcich distribučných spoločností z daného relevantného trhu, budú predmetnou akvizíciou negatívne ovplyvnené aj konkurenčné spoločnosti podnikateľa Heineken Slovensko, a.s.,  t.j. výrobcovia a predajcovia piva pôsobiace v danom teritóriu, a to z pohľadu možnosti zabezpečenia a realizácie distribúcie svojich výrobkov do zariadení HORECA v tejto oblasti. Predmetnou koncentráciou sa de facto obmedzí aj medziznačková konkurencia a tým i intenzita efektívnej súťaže. 

Pre samotného spotrebiteľa sa výrazne obmedzí možnosť širšieho výberu piva a bude dotknutý aj cenovou úrovňou daného produktu, pretože podnikateľovi Heineken Slovensko, a.s. sa vytvorí priestor pre zvyšovanie cien piva.

	Rada úradu ďalej zastáva názor, že negatívny dopad predmetnej koncentrácie na hospodársku súťaž a konkurenčné prostredie na posudzovaných relevantných trhoch  vzhľadom na charakter a štruktúru posudzovaných relevantných trhov nie je možné sanovať žiadnymi adekvátnymi podmienkami, na ktoré by sa mohol viazať súhlas s koncentráciou. Podľa jej názoru, pri tak negatívnom vplyve koncentrácie na relevantný trh veľkoobchodnej distribúcie piva do HORECA vo vymedzenom regióne teda nie je možné aplikovať § 12 ods. 2 zákona.

	Na základe opísaných skutočností Rada úradu na svojom zasadaní, ktoré sa konalo dňa 07.05.2003 rozhodla tak, ako je uvedené vo výroku tohto rozhodnutia.

Poučenie:

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať.

						         Danica Paroulková
						predsedníčka Protimonopolného úradu SR

Rozhodnutie sa doručí:

1. Mgr. Ladislav Poloma, Heineken Slovensko, a.s., Štefánikova 79, 949 01 Nitra
2. Protimonopolný úrad Slovenskej republiky, odbor koncentrácií

Údaje označené ako [....] tvoria predmet obchodného tajomstva alebo sú informáciami dôverného charakteru.